REGULAMENTUL (UE) 2022/141 AL COMISIEI

din 21 ianuarie 2022

de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea carbonaților de sodiu (E 500) și a carbonaților de potasiu (E 501) în cefalopodele neprelucrate

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),

întrucât:

(1) Anexa II la Regulamentul (CE) nr. 1333/2008 conține o listă a Uniunii cuprinzând aditivii alimentari autorizați pentru utilizare în produsele alimentare și condițiile lor de utilizare.

(2) Lista respectivă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri din partea unui stat membru sau a unei părți interesate.

(3) În conformitate cu anexa II la Regulamentul (CE) nr. 1333/2008, carbonații de sodiu (E 500) și carbonații de potasiu (E 501) sunt autorizați pentru utilizare ca aditivi într-o gamă largă de produse alimentare la niveluri quantum satis. Aceștia sunt autorizați, printre altele, pentru utilizare în categoria de produse alimentare 9.2. „Pește și produse de pescărie prelucrate, inclusiv moluște și crustacee”.

(4) La 9 septembrie 2020, Comisia a primit o cerere de autorizare a utilizării carbonaților de sodiu (E 500) și a carbonaților de potasiu (E 501) în cefalopodele neprelucrate

(5) Carbonații au un efect similar cu cel al acidului fosforic – fosfați – di-, tri- și polifosfați (E 338-452), autorizați în prezent pentru moluște și crustacee congelate și congelate rapid, în ceea ce privește aspectul cefalopodelor. Procesul de prelucrare a cefalopodelor implică un tratament de scufundare în băi care conțin o soluție de săruri, citrați și carbonați la o concentrație maximă de 3 % pentru a regla aciditatea băii timp de 2-3 zile. Procesul are ca rezultat hidratarea, modificarea consistenței și a texturii produsului, precum și păstrarea culorii. După tratarea cu abur, cefalopodele tratate cu carbonați și citrați au proprietăți organoleptice îmbunătățite, cum ar fi o pulpă mai moale, un gust mai bun și o culoare mai deschisă decât cefalopodele tratate numai cu citrați. Din evaluarea senzorială efectuată de solicitant rezultă că utilizarea propusă a carbonaților de sodiu (E 500) și a carbonaților de potasiu (E 501) drept corectori de aciditate în locul fosfaților îmbunătățește proprietățile organoleptice ale cefalopodelor și percepția consumatorului asupra acestui produs.

(6) În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară („autoritatea”) pentru a actualiza lista Uniunii de aditivi alimentari prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă să aibă efecte asupra sănătății umane.

(7) Siguranța carbonatului de sodiu (E 500) și a carbonatului de potasiu (E 501) a fost evaluată în 1990 de către Comitetul științific pentru alimentație, care a stabilit doza zilnică acceptabilă (DZA) ca fiind „nespecificată” (3). Termenul „nespecificată” înseamnă că, pe baza datelor toxicologice, biochimice și clinice disponibile, doza zilnică totală a substanței, rezultată din apariția sa naturală și din utilizarea sau utilizările sale actuale în alimente la nivelurile necesare obținerii efectului tehnologic dorit, nu prezintă un pericol pentru sănătate. Având în vedere cele de mai sus și în absența priorităților specifice pentru reevaluarea carbonaților de sodiu (E 500) și a carbonaților de potasiu (E 501) în cadrul programului de reevaluare a aditivilor alimentari prevăzut în Regulamentul (UE) nr. 257/2010 (4), Comisia consideră că autorizarea utilizării carbonaților de sodiu (E 500) și a carbonaților de potasiu (E 501) drept corectori de aciditate în cefalopodele neprelucrate constituie o actualizare a listei menționate care nu este susceptibilă să aibă efecte asupra sănătății umane și, prin urmare, nu este necesară solicitarea avizului autorității.

(8) Prin urmare, este adecvată autorizarea utilizării carbonaților de sodiu (E 500) și a carbonaților de potasiu (E 501) drept corectori de aciditate în categoria de alimente 09.1.2. „Moluște și crustacee neprelucrate” în anexa II la Regulamentul (CE) nr. 1333/2008 la niveluri quantum satis pentru cefalopode. Din motive de restricționare a utilizării fosfaților la moluște și crustacee congelate și congelate rapid, utilizarea carbonaților de sodiu (E 500) și a carbonaților de potasiu (E 501) ca alternativă la fosfați în cefalopodele neprelucrate trebuie să fie restricționată la cefalopodele congelate și congelate rapid care nu au fost tratate cu acid fosforic – fosfați – di-, tri- și polifosfați (E 338-452).

(9) Prin urmare, anexa II la Regulamentul (CE) nr. 1333/2008 trebuie modificată în consecință.

(10) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa II la Regulamentul (CE) nr. 1333/2008 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 21 ianuarie 2022. Pentru Comisie Președintele Ursula VON DER LEYEN

(1) JO L 354, 31.12.2008, p. 16.

(2) Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).

(3) Reports of the Scientific Committee for Food, Twenty-fifth series, 1991, p. 13 (Rapoarte ale Comitetului științific pentru alimentație, seria 25, 1991, p. 13) (https://ec.europa.eu/food/system/files/2020-12/sci-com_scf_reports_25.pdf).

(4) Regulamentul (UE) nr. 257/2010 al Comisiei din 25 martie 2010 de stabilire a unui program de reevaluare a aditivilor alimentari autorizați în conformitate cu Regulamentul (CE) nr. 1333/2008 al Parlamentului European și al Consiliului privind aditivii alimentari (JO L 80, 26.3.2010, p. 19).